钦定古今图书集成/历象汇编/乾象典/第077卷 > 性理会通 > 《雷赋》晋·夏侯湛
## 钦定古今图书集成/历象汇编/乾象典/第077卷 > 性理会通 > 《雷赋》晋·夏侯湛

伊朱明之季节兮，暑熏赫以盛兴。扶桑炜以扬燎兮，
雷火煜以南升。大明黯其潜曜兮，天地郁以同蒸。掣
丹霆之皓琰兮，奋迅雷之崇祟。驰壮音于天上兮，激
驳响于地中。徒观其霰雹之所种凿，火石之所烧铄，
云雨之所浇沃，流潦之所淹濯，当冲则擢破，遇披则
纤溺，山陵为之崩荡，群生为之震辟。是以大圣变于
烈风，《小雅》肃于天高。嗟乾坤之神祗兮，信灵化之诞
昭。故先王之制刑，拟雷霆于征伐。恢文德以经化兮，
耀武义以崇烈。苟不合于大象兮，焉济道以成哲。